Il-kumpanija li topera l-Port Ħieles infurmat li l-Awtorità Maltija għall-Ambjent u l-Ippjanar (MEPA) li mhux se tagħmel tiswijiet fuq rigs taż-żejt minkejja li kisbet permess ambjentali biex tagħmel dan it-tip ta’ xogħol f’April li għadda. Il-permess kien qajjem għagħa fost ir-residenti ta’ Birżebbuġa u l-Gvern kien qal li ma jaqbilx mad-deċiżjoni tal-MEPA u li kien se jappella. Il-MEPA avżat lit-tribubal tal-appelli li l-operatur tal-Freeport irrinunzja għall-permess u għaldaqstant il-proċess tal-appell m’għandux għalfejn ikompli. Il-kumpanija kienet ingħatat permess miftuħ għal sena għal tiswija fuq rigs taż-żejt iżda mhux spray painting. Il-permess kien jgħid li s-sandblasting jista’ jsir biss meta r-riħ ma jkunx qawwi. Il-Gvern argumenta li għalkemm il-Freeport ġieli ngħata permessi ad hoc biex isiru xogħlijiet speċifiċi, huwa ma jaqbilx li l-operatur tal-Freeport ikollu permess miftuħ għal sena.